ET Euroopa Liidu Teataja C 246/30

29. juunil 2010 esitatud hagi — Euroopa Komisjon versus Küprose Vabariik

(Kohtuasi C-340/10)

()

2010/C 246/51

Kohtumenetluse keel: kreeka

Pooled

Hageja: Euroopa Komisjon (esindajad: Georgios Zavvos ja Donatella Recchia)

Kostja: Küprose Vabariik

Hageja nõuded

Hageja palub Euroopa Kohtul tuvastada, et:

— kuna Küprose Vabariik ei kandnud Paralimni järve piirkonda ühenduse tähtsusega aladeks sobivate alade riiklikku nimekirja, siis on Küprose Vabariik rikkunud talle direktiivi 92/43/EMÜ (looduslike elupaikade ning loodusliku loomastiku ja taimestiku kaitse kohta) artikli 4 lõikest 1 tulenevaid kohustusi;

— kuna Küprose Vabariik lubas tegevusi, mis seavad tõsiselt ohtu Paralimni järve ökoloogilised omadused ning kuna ta ei võtnud vajalikke meetmeid, et kaitsta Paralimni järve ja Xyliatose tammi ökoloogilist huvi pakkuva liigi Natrix natrix cypriaca populatsiooni, siis on Küprose Vabariik rikkunud talle direktiivist 92/43/EMÜ (looduslike elupaikade ning loodusliku loomastiku ja taimestiku kaitse kohta) tulenevaid kohustusi, sellisena, nagu Euroopa Kohus on neid tõlgendanud kohtuotsustes C-117/03 ja C-244/05;

— kuna Küprose Vabariik ei võtnud vajalikke meetmeid, et kehtestada liigi Natrix natrix cypriaca range kaitse süsteem, siis on Küprose Vabariik rikkunud talle direktiivi 92/43/EMÜ (looduslike elupaikade ning loodusliku loomastiku ja taimestiku kaitse kohta) artikli 12 lõikest 1 tulenevaid kohustusi;

— ning mõista kohtukulud välja Küprose Vabariigilt.

Väited ja peamised argumendid

Komisjon väidab, et kuna Küprose Vabariik ei kandnud 2009. aasta detsembriks kogu Paralimni järve piirkonda ühenduse tähtsusega aladeks sobivate alade riiklikku nimekirja, siis on Küprose Vabariik rikkunud talle direktiivi 92/43/EMÜ (looduslike elupaikade ning loodusliku loomastiku ja taimestiku kaitse kohta) artikli 4 lõikest 1 tulenevaid kohustusi. Küprose Vabariik ei ole vaidlustanud Paralimni järve ühenduse tähtsusega aladeks sobivate alade riiklikku nimekirja kandmise vajadust. Sellele vaatamata ei ole järve põhjendatud arvamuses määratud tähtaja jooksul ühenduse tähtsusega aladeks sobivate alade riiklikku nimekirja kantud. Küprose Vabariik teatas 24. novembril 2009 komisjonile, et Paralimni järv kuulub ametlikult „Natura 2000” võrgustikku, ent järve oluline põhjakallas jäeti ühenduse tähtsusega aladeks sobivate alade riiklikust nimekirjast välja. Küprose Vabariigi Teatajas avaldati 24. aprillil 2009 Paralimni järve kaldaala planeeringu muudatus, millega põhjakallas muudeti ehitusmaaks. Komisjoni väitel ei ole ükski elupaiga ulatuse piirang põhjendatud ja et Küprose Vabariik jättis kogu Paralimni järve piirkonna ühenduse tähtsusega aladeks sobivate alade riiklikku nimekirja kandmata, siis rikkus Küprose Vabariik direktiivi 92/43/EMÜ artikli 4 lõikest 1 tulenevaid kohustusi.

Lisaks väidab komisjon, et teatavad Paralimni järve piirkonnas arendatavad tegevused (eriti ebaseaduslik veevõtt, ehitustegevus, motokrosside korraldamine ja lasketiiru toimimine) saastavad ja hävitavad kõnealuse liigi elukeskkonda ja järelikult on Küprose Vabariik — jättes võtmata vajalikud meetmed liigi Natrix natrix cypriaca populatsiooni kaitseks, rikkunud talle direktiivist 92/43/EMÜ tulenevaid kohustusi, nii nagu Euroopa Kohus on neid oma praktikas tõlgendanud (otsused kohtuasjades C-117/03 ja C-244/05).

Komisjon väidab veel, et niisugused tegevused nagu piirkonna asustusstruktuuri arendamine ja ehituskruntide moodustamine Paralimni järve põhjakaldal on kahjustanud endeemilise liigi elukeskkonda ja populatsiooni. Kuna Küprose Vabariik ei ole võtnud vajalikke meetmeid, et kehtestada ja rakendada vesinastikute (Natrix natrix cypriaca) range kaitse süsteemi, rakendades „sidusaid ja koordineeritud ennetusmeetmeid”, siis on Küprose Vabariik järelikult rikkunud talle direktiivi 92/43/EMÜ (looduslike elupaikade ning loodusliku loomastiku ja taimestiku kaitse kohta) artikli 12 lõikest 1 tulenevaid kohustusi.